
ΔΕΛΤΙΟ   ΤΥΠΟΥ 
ΘΕΜΑ: «Διημερίδα για τον Σχολικό Εκφοβισμό»
Tο Δίκτυο Δράσεων Πρόληψης και Αντιμετώπισης της Σχολικής Βίας και του Εκφοβισμού (Παρατηρητήριο για τη Βία & τον Εκφοβισμό) της Περιφερειακής Διεύθυνσης Πρωτοβάθμιας & Δευτεροβάθμιας Εκπαίδευσης Κρήτης και η Περιφέρεια Κρήτης συνδιοργανώνουν το Σάββατο 5 και την Κυριακή 6 Μαρτίου 2016 Διημερίδα με θέμα «Σχολικός Εκφοβισμός: Επιστημονικές Προσεγγίσεις και Βιωματικές Εφαρμογές».

Η Διημερίδα θα πραγματοποιηθεί στο 2o Γενικό Λύκειο Ηρακλείου, με αφορμή την Πανελλήνια Ημέρα ενάντια στο Σχολικό Εκφοβισμό (6 Μαρτίου), με τη στήριξη του Σχολείου και του Συλλόγου Γονέων & Κηδεμόνων του 2ου Γενικού Λυκείου Ηρακλείου. 

Απευθύνεται σε εκπαιδευτικούς όλων των βαθμίδων, γονείς και μαθητές και έχει ως στόχο την ενημέρωση της εκπαιδευτικής κοινότητας και την ευαισθητοποίηση της κοινωνίας στο μείζον ζήτημα του σχολικού εκφοβισμού. Η προσέγγιση του θέματος από διακεκριμένους επιστήμονες καθώς και τα βιωματικά εργαστήρια που συνδέουν τη θεωρία με την πράξη, ιδιαίτερα χρήσιμα για τους εκπαιδευτικούς, αποτελούν τον βασικό άξονα της Διημερίδας. Επικεντρωμένη στην Πρόληψη και την Αντιμετώπιση του Σχολικού Εκφοβισμού, η Διημερίδα ανοίγει πλαίσιο διαλόγου στους εκπαιδευτικούς, τους γονείς και τους μαθητές και καλεί την κοινωνία και το σχολείο να συμπορευθούν και να συμπράξουν ώστε τα φαινόμενα της βίας και του εκφοβισμού να εκλείψουν από τα σχολεία μας. 

Στη Διημερίδα θα υλοποιηθεί Διάλογος «Για ένα δημοκρατικό και συμμετοχικό σχολείο» με τον Συνήγορο του Παιδιού και 40 μαθητές/τριες 10 Γυμνασίων και 10 Λυκείων της Π.Ε. Ηρακλείου. Στόχος του Διαλόγου είναι οι μαθητές και οι μαθήτριες να ανταλλάξουν και να συνθέσουν απόψεις και προτάσεις τους για τη λειτουργία των σχολείων τους, έτσι ώστε τα δικαιώματα όλων των μελών της σχολικής κοινότητας να αναγνωρίζονται και να γίνονται σεβαστά, να εξασφαλίζεται η ενεργή συμμετοχή των μαθητών/τριών στη σχολική ζωή, και οι διαφορές ή συγκρούσεις να επιλύονται με ειρηνικό τρόπο. 

Στη Διημερίδα χαιρετισμό θα απευθύνουν ο Αντιπεριφερειάρχης Παιδείας, Διά Βίου Μάθησης και Απασχόλησης κ. Σημαντηράκης, ο Περιφερειακός Δ/ντής Εκπ/σης Κρήτης κ. Τερζάκης, ο Δ/ντής Β/θμιας Εκπ/σης κ. Γιγουρτάκης και ο Δ/ντής Α/θμιας Εκπ/σης κ. Αποστολάκης.
Επισυνάπτονται το Πρόγραμμα και η Αφίσα της Διημερίδας.

